Κανονισμός (ΕΚ) αριθ. 541/2002 της Επιτροπής

της 26ης Μαρτίου 2002

σχετικά με το άνοιγμα δασμολογικών ποσοστώσεων για την εισαγωγή στην Κοινότητα ορισμένων μεταποιημένων γεωργικών προϊόντων καταγωγής Ελβετίας και Λιχτενστάιν

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000 της Επιτροπής(2), και ιδίως το άρθρο 7 παράγραφος 2,

την απόφαση 2000/239/ΕΚ του Συμβουλίου, της 13ης Μαρτίου 2000, σχετικά με τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας, αφετέρου, η οποία αφορά το πρωτόκολλο αριθ. 2 της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας(3), και ιδίως το άρθρο 2,

Εκτιμώντας τα ακόλουθα:

(1) Ο κανονισμός (EΚ) αριθ. 2603/2001 της Επιτροπής(4) άνοιξε, για το πρώτο τρίμηνο του 2002, τις ετήσιες ποσοστώσεις που προβλέπονται στο σημείο ΙΙΙ, παράγραφοι 1 και 3, της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας, αφετέρου, η οποία αφορά το πρωτόκολλο αριθ. 2 της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας (εφεξής καλούμενης "η συμφωνία"), η οποία εγκρίθηκε με τον κανονισμό (ΕΟΚ) αριθ. 2840/72 του Συμβουλίου, της 19ης Δεκεμβρίου 1972, για σύναψη συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας και για θέσπιση διατάξεων για την εφαρμογή της, καθώς και για σύναψη της πρόσθετης συμφωνίας "περί ισχύος στο Πριγκιπάτο του Λιχτενστάιν της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας της 22ας Ιουλίου 1972"(5).

(2) Η συμφωνία προβλέπει την επανεξέταση των μέτρων για τα μη αλκοολούχα ποτά πριν από τις 31 Μαρτίου 2002. Μετά την επανεξέταση της Μεικτής Επιτροπής, τα δύο μέρη της συμφωνίας συμφώνησαν να παρατείνουν τα εν λόγω μέτρα έως τις 31 Δεκεμβρίου 2002. Ως εκ τούτου, κρίνεται σκόπιμο να ανοιχθούν οι κοινοτικές δασμολογικές ποσοστώσεις από την 1η Απριλίου έως τις 31 Δεκεμβρίου 2002.

(3) Προβλέπεται ότι οι εν λόγω δασμολογικές ποσοστώσεις διέπονται από τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου, για θέσπιση του κοινοτικού τελωνειακού κώδικα(6), όπως τροποποιήθηκε τελευταία από τον κανονισμό (ΕΚ) αριθ. 444/2002 της Επιτροπής(7).

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων ζητημάτων σχετικά με τις συναλλαγές μεταποιημένων γεωργικών προϊόντων που δεν υπάγονται στο παράρτημα Ι,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι κοινοτικές δασμολογικές ποσοστώσεις για τις εισαγωγές των προϊόντων με προέλευση την Ελβετία και το Λιχτενστάιν που περιλαμβάνονται εκ νέου στο παράρτημα είναι ανοικτές ατελώς από την 1η Απριλίου έως τις 31 Δεκεμβρίου 2002.

2. Για τις εισαγωγές των προϊόντων που κατατάσσονται στους κωδικούς ΣΟ 2202 10 00 και ex 2202 90 10 που υπερβαίνουν την ποσόστωση τελωνειακής ατέλειας, εφαρμόζεται δασμολογικός συντελεστής 9,1 %.

Άρθρο 2

Η διαχείριση των κοινοτικών δασμολογικών ποσοστώσεων που αναφέρονται στο άρθρο 1 διενεργείται από την Επιτροπή σύμφωνα με τα άρθρα 308α), 308β) και 308γ) του κανονισμού (ΕΟΚ) αριθ. 2454/93.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Μαρτίου 2002.

Για την Επιτροπή

Erkki Liikanen

Μέλος της Επιτροπής

(1) ΕΕ L 318 της 20.12.1993, σ. 18.

(2) ΕΕ L 298 της 25.11.2000, σ. 5.

(3) ΕΕ L 76 της 25.3.2000, σ. 11.

(4) ΕΕ L 345 της 29.12.2001, σ. 52.

(5) ΕΕ L 300 της 31.12.1972, σ. 188.

(6) ΕΕ L 253 της 11.10.1993, σ. 1.

(7) ΕΕ L 68 της 12.3.2002, σ. 11.

ΠΑΡΑΡΤΗΜΑ

Πίνακας 1

>ΘΕΣΗ ΠΙΝΑΚΑ>

Πίνακας 2

>ΘΕΣΗ ΠΙΝΑΚΑ>